Príloha č.1 k Zásadám vlády Slovenskej republiky upravujúcim oblasť medzinárodných zmlúv 

Gestori medzinárodných zmlúv v zmysle zákona číslo 575/2001 Z.z. o organizácii činnosti vlády a organizácii ústrednej štátnej správy:

1. 	Ministerstvo zahraničných vecí SR
     je gestorom najmä pre politické zmluvy, zmluvy v oblasti ľudských práv a základných slobôd, zmluvy uzavreté v rámci OSN a iných medzinárodných vládnych organizácií, ak uzavieranie týchto zmlúv nepatrí inému ministerstvu,

2. 	Ministerstvo vnútra SR
     je gestorom najmä pre zmluvy o štátnych hraniciach, zmluvy o hraničnom režime (vrátane zmlúv o cezhraničnej spolupráci), zmluvy upravujúce otázky štátneho občianstva, cestovných dokladov, víz a vodičských preukazov, zmluvy z oblasti boja proti organizovanému zločinu a terorizmu, zmluvy z oblasti boja proti nedovolenému obchodu s narkotikami, zmluvy o vojenských hroboch a pre zmluvy o spolupráci a vzájomnej pomoci pri katastrofách, 

3. 	Ministerstvo hospodárstva SR
     je gestorom najmä pre hospodárske zmluvy všeobecnej povahy, zmluvy upravujúce obchodné vzťahy, zmluvy o platobnom styku, ak sú súčasťou obchodného styku, zmluvy o výrobnej kooperácii a špecializácii všeobecnej povahy, zmluvy o výrobnej kooperácii a špecializácii upravujúce otázky, ktoré nepatria do pôsobnosti iného ministerstva, úverové zmluvy, ak sú spojené s dodávkou tovaru, poskytovaním služieb alebo výkonom práce, zmluvy týkajúce sa cestovného ruchu a zmluvy o poskytovaní služieb v podobe inej slovenskej pomoci pri technickom alebo vedeckom rozvoji druhej krajiny, zmluvy z oblasti ochrany priemyselných práv, zmluvy z oblasti geológie a baníctva, normalizácie, metrológie a skúšobníctva, energetiky, štátnych hmotných rezerv a hospodárskej súťaže,

4. 	Ministerstvo financií SR
     je gestorom najmä pre úverové zmluvy, zmluvy o ochrane a podpore investícií, zmluvy o zabránení dvojitého zdanenia, zmluvy o neobchodných platbách, zmluvy z oblasti colníctva a hraničných priechodov, zmluvy z oblasti bankovníctva, štatistiky, majetkové zmluvy, zmluvy týkajúce sa vysporiadania česko-slovenského majetku,

5. 	Ministerstvo spravodlivosti SR
     je gestorom najmä pre zmluvy o právnej pomoci a úprave vzťahov v justičnej oblasti,

6. 	Ministerstvo školstva SR
     je gestorom najmä pre zmluvy v oblasti školstva, vedy, mládeže a športu, zmluvy o uznávaní dokladov o vzdelaní a zmluvy o vedecko-technickej spolupráci,

7. 	Ministerstvo kultúry SR
     je gestorom najmä pre zmluvy v oblasti kultúrnych stykov, zmluvy v oblasti autorských práv, práv výkonných umelcov a s nimi súvisiacich majetkových práv,

8. 	Ministerstvo práce, sociálnych vecí a rodiny SR
     je gestorom najmä pre zmluvy v oblasti sociálnych vecí, zmluvy v oblasti pracovnoprávnych vzťahov a zamestnanosti, zmluvy v oblasti právnej ochrany detí, rodiny a mládeže a zmluvy v oblasti bezpečnosti zdravia pri práci,

9. 	Ministerstvo zdravotníctva SR
     je gestorom najmä pre zmluvy v oblasti zdravotníctva a lekárskych vied,

10. 	Ministerstvo dopravy, pôšt a telekomunikácií SR
     je gestorom najmä pre zmluvy z oblasti dopravy (železničnej, cestnej, vodnej, leteckej, kombinovanej), pôšt a telekomunikácií,

11. 	Ministerstvo výstavby a regionálneho rozvoja SR
     je gestorom najmä pre zmluvy v oblasti stavebníctva, architektúry, verejných prác a regionálneho rozvoja,

12. Ministerstvo obrany SR
     je gestorom najmä pre zmluvy v oblasti vojenskej spolupráce a v oblasti medzinárodného práva vojnového,

13. 	Ministerstvo pôdohospodárstva SR
     je gestorom najmä pre zmluvy o spolupráci na hraničných vodách, zmluvy o spolupráci v oblasti poľnohospodárstva, veterinárnej a fytosanitárnej služby, potravinárstva, lesného a vodného hospodárstva, zmluvy v oblasti geodézie, kartografie a katastra,

14. 	Ministerstvo životného prostredia SR
     je gestorom najmä pre zmluvy v oblasti životného prostredia.